AIŠKINAMASIS RAŠTAS

Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo

1. **Parengto tarybos sprendimo projekto tikslai ir uždaviniai**

Molėtų rajono savivaldybės taryba 2017 m. liepos 27 d. sprendimu Nr. B1-135 „Dėl Molėtų rajono savivaldybės tarybos 2015 m. vasario 20 d. sprendimo Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ pakeitimo“ patvirtino Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo naują redakciją (toliau – aprašas). Molėtų rajono savivaldybės administracija (toliau – Administracija) 2018 m. lapkričio 23 d. gavo iš Lietuvos Respublikos specialiųjų tyrimų tarnybos (toliau – Tarnyba) antikorupcinio vertinimo išvadą „Dėl Molėtų rajono savivaldybės teisės aktų, reglamentuojančių savivaldybei priklausančio turto valdymą, naudojimą ir disponavimą juo“, kurioje Tarnyba nurodo, kad savo iniciatyva atliko Molėtų rajono savivaldybės turto naudojimą, valdymą ir disponavimą juo reglamentuojančių teisės aktų antikorupcinį vertinimą ir nustatė, „...kad dalis jų nuostatų galimai neatitinka Lietuvos Respublikos valstybės ir savivaldybių turto valdymo, naudojimo ir disponavimo juo įstatymo nuostatų, taip pat gali būti suvokiamos ir taikomos nevienareikšmiškai. Be to, Įstatymu siekiamų tikslų įgyvendinimo aspektu šiais teisės aktais nustatytas teisinis reglamentavimas gali būti nepakankamas“.

 Administracija, atsižvelgdama į Tarnybos pateiktas pastabas ir pasiūlymus, parengė ir teikia tvirtinti naują Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašą, o Molėtų rajono savivaldybės tarybos 2015 m. vasario 20 d. sprendimą Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ su visais pakeitimais ir papildymais siūlo pripažinti netekusiu galios.

1. **Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3 punktas, 18 straipsnio 1 dalis;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnis;

Valstybės turto perdavimo panaudos pagrindais laikinai neatlygintinai valdyti ir naudotis tvarkos aprašas, patvirtintas Lietuvos Respublikos Vyriausybės 2005 m. gruodžio 3 d. nutarimu Nr. 1890 „Dėl Valstybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“;

Lietuvos Respublikos specialiųjų tyrimų tarnybos 2018 m. lapkričio 23 d. antikorupcinio vertinimo išvada Nr. 4-01-9390 „Dėl Molėtų rajono savivaldybės teisės aktų, reglamentuojančių savivaldybei priklausančio turto valdymą, naudojimą ir disponavimą juo“.

1. **Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – Aprašas tinkamai reglamentuos savivaldybės turto perdavimo panaudos pagrindais organizavimo tvarką ir atsiras galimybė efektyviau vykdyti turto perdavimą panaudos pagrindais.

Neigiamų pasekmių nenumatoma.

1. **Priemonės sprendimui įgyvendinti**

 Priimto sprendimo vykdymas.

1. **Lėšų poreikis ir jų šaltiniai (prireikus skaičiavimai ir išlaidų sąmatos)**

 Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės turto valdytojai.